
Cyflwyniad:
Dadleua rhai nad oes modd ddiffinio creadigrwydd gan ei bod yn anodd cyfyngu’r hyn sy’n gyfystyr â chreadigrwydd i un maes dysgu yn unig. Nodwyd gan Caroline Sharp (2004, t. 5) bod mwyafrif o’r theoriwyr sydd wedi ymdrechu i ddiffinio creadigrwydd yn gytûn mai’r broses o fod yn greadigol yn medru cynnwys sawl cydran, megis dychymyg, gwreiddioldeb, cynhyrchiant, datrys problemau a’r gallu i gynhyrchu canlyniad o werth. Er nad yw hyn yn diffinio ystyr creadigrwydd yn ei gyfanrwydd, dengys bod elfennau penodol yn amlwg i’w weld fel rhan o ystyr y gair; elfennau trawsgwricwlaidd, pwysig sy’n fuddiol i blant. Gellir dadlau bod y cysyniad o greadigrwydd yn dylanwadu’n glir ar y ddogfen Ddyfodol Llwyddiannus gan Yr Athro Graham Donaldson felly, sy’n amlygu’r angen am “gyfranwyr mentrus, creadigol sydd yn cysylltu ac yn cymhwyso eu gwybodaeth a’u sgiliau i greu syniadau a chynhyrchion” (Donaldson, 2015, t. 29) wrth siarad am blant y dyfodol. Gwelir yr elfen yma yn bresennol yn y mwyafrif o’r meysydd dysgu yn y ddogfen, gan bwysleisio felly nad oes angen i greadigrwydd gael ei seilio ar wers celf neu ar wers gerddoriaeth yn unig; gall fod yn hyblyg ac yn drawsgwricwlaidd. 
Fodd bynnag, ar hyn o bryd mae yna mwy o bwyslais ar elfennau ag ystyriwyd yn fwy ‘academaidd’ eu natur, megis y pynciau craidd fel Cymraeg, Saesneg, mathemateg a gwyddoniaeth; ac felly nid yw’r elfennau ag ystyriwyd yn fwy ‘greadigol’ eu natur yn derbyn yr un faint o ystyriaeth wrth baratoi plant am y dyfodol. Dywed hyn o ganlyniad i’r diffyg ffocws sydd i’w weld ar y celfyddydau mynegiannol yn y cwricwlwm yng Nghymru; er enghraifft, wrth ystyried pwnc megis drama, nid oedd ddogfen cwricwlwm penodol iddi yn bresennol. Gwelir sgil sy’n gysylltiedig â drama yn y Rhaglen Astudio ar gyfer Cymraeg wrth ystyried y llinyn ‘llafaredd’, yr elfen ‘datblygu a chyflwyno gwybodaeth a syniadau’ a’r agwedd ‘siarad’; lle dywed dylai fod dysgwyr ym mlwyddyn 3 medru “cadw mewn rôl a chynorthwyo eraill wrth chwarae rôl” (APADGOS, 2016, t. 3). Gellir dweud â thipyn o hyder felly nad yw’r cwricwlwm ar hyn o bryd yn cyrraedd ei lawn botensial wrth ystyried yr effaith bositif gall y celfyddydau mynegiannol gael ar ein plant ar draws meysydd dysgu gwahanol y cwricwlwm. Pwysleisir mewn un ddogfen am ysgolion yn Lloegr, lle sonnir am y sawl ymdrech i ysgogi creadigrwydd ers yr 1950au, bod “diffyg o werthusiadau systematig, rheoledig o’r rhaglenni” (Ryhammer & Brolin, 1999, dyfynnwyd yn Craft, 2001, t. 9). Hynny yw, dyw’r cysyniad o fod yn greadigol heb dderbyn cefnogaeth ers amser maith; ac fe ellir dadlau ei fod yn amlwg yn y cwricwlwm sy’n gweithredu yng Nghymru yn bresennol. Gwelir felly fod Ryhammer & Brolin (1999) yn gytûn â’r ddadl bod angen mwy o sylw ar y celfyddydau mynegiannol ym maes addysg. Amlygwyd hyn gan Craft yn yr erthygl hefyd, sy’n parhau i edrych ar fwy o ymdrechion i ddiffinio ystyr creadigrwydd (gwelir atodiad 5).
Un ffordd o sbarduno’r creadigrwydd mewn plant yw defnyddio adnodd. Dywed mewn un llyfr gall yr adnodd gynnwys “drawings in a sketchbook; dances composed by or country dances learned by the class; songs they have learned to sing; and musical compositions” (Bloomfield & Childs, 2000, t. 4). Dengys hyn fod ystod eang o adnoddau yn medru bod yn arteffact da (gwelir atodiad 1), ac nid oes rhaid iddo fod yn gymhleth i gynnal diddordeb y plant; dim ond bod hanes a phwrpas tu ôl iddo. 
Dewiswyd y gân ‘Drwy Dy Lygid Di’ (gwelir atodiad 2) gan Yws Gwynedd (gwelir atodiad 3), oherwydd ei fod yn cynnig amryw o gyfleoedd i blant ddysgu’n drawsgwricwlaidd wrth ymdrin â’r celfyddydau mynegiannol a’r cwricwlwm ehangach. Yn ogystal, mae’n caniatáu i’r plant datblygu ac addasu amryw o sgiliau a fydd yn caniatáu iddynt fod yn blant mwy holistig, sy’n ymwybodol o’r hyn sy’n digwydd o’u hamgylch. Mae’r adnodd yn addas hefyd gan ei fod yn cysylltu’n uniongyrchol â’r cwricwlwm Cymreig. Cydnabydda’ ACCAC (2003, t. 4) yr angen ar blant i gael archwilio i’r celfyddydau mynegiannol i fod yn fwy gwybodus am eu diwylliant. Hynny yw, dylai plant derbyn cyfleoedd i ddysgu am bobl o wahanol gefndiroedd creadigol er mwyn dysgu am y byd tu hwnt i’r ystafell ddosbarth. Bydd yr adnodd a’r gweithgareddau wedi’i dargedu tuag at blant yng nghyfnod allweddol 2, gan fod y cysyniad yn un cymhleth i blant ymdrin â heb gael profiad o fod yn foesegol ac yn deg ymlaen llaw. Ni fydd plant y cyfnod sylfaen wedi ymdrin â moeseg yn fanwl, ac felly mae’n fwy addas i blant uwch yr ysgol i ymdrechu i weld y byd drwy lygaid eraill ymlaen llaw.
Gweithgaredd 1:
Y gweithgaredd cyntaf fyddai’n cael ei gyflwyno i’r plant fyddai gweithgaredd dylunio a thechnoleg wedi’i seilio ar waith Bethan Ash (gwelir atodiad 4); gwaith byddai’r plant wedi astudio ar draws gyfnod o wersi cyn i’r gweithgaredd gael ei gyflwyno. Bwriad y gweithgaredd fydd i efelychu’r gwaith tecstilau dros gyfnod o wythnos, gan ei wneud yn berthnasol i rywbeth sydd yn bwysig iddyn nhw, megis hoff ardal, hoff fwyd neu hoff hobi. Gellir gwneud hyn trwy ddefnyddio amryw o ddeunyddiau meddal a thechnegau pwytho i gynrychioli’r hyn a ddewiswyd; gan gysylltu i’r thema ‘trwy dy lygaid di’ felly, gan fod rhyddid gan y plant i fynegi’r hyn sy’n bwysig iddyn nhw yn eu ffyrdd eu hun.
Fel y dywed, prif ffocws y gweithgaredd fydd i ddatblygu sgiliau sydd i’w weld yn y cwricwlwm ar gyfer dylunio a thechnoleg yng nghyfnod allweddol 2. Gan mai gwaith tecstilau fydd y plant yn ei wneud, bydd gofyn iddynt gynllunio cyn mynd ati i efelychu gwaith Bethan Ash. Gellir gwneud hyn trwy greu gludlun o’u hoff bethau, creu map meddwl o syniadau neu wrth greu diagramau wedi’i labeli; gan ddangos eu bod yn medru “datblygu manyleb syml ar gyfer eu cynhyrchion gan nodi’u bwriadau a’u dull gweithredu” (APADGOS, 2013, t. 12). Gwelir ei fod yn bwysig i’r plant medru arddangos y sgil yma i sicrhau eu bod nhw’n hyderus wrth gynllunio a datrys problemau, nid yn unig wrth greu darn creadigol, ond yn ogystal wrth baratoi ar draws gwahanol feysydd neu am sefyllfaoedd amrywiol. Gellir hefyd datblygu sgiliau llafar plant yn unol â’r fframwaith llythrennedd wrth ymdrin â’r sgil o ddylunio. Bydd gofyn i’r plant cyflwyno’i syniadau i’w gilydd gan esbonio’r hyn sydd angen ei wneud i gyflawni’r dasg. Felly byddai’r sgil o “esbonio gwybodaeth a syniadau gan ddefnyddio adnoddau cynorthwyol e.e. deunyddiau ar sgrin ac ar y we” (Dysgu Cymru, 2014) o’r llinyn ‘llafaredd ar draws y cwricwlwm’, yr elfen ‘datblygu a chyflwyno gwybodaeth a syniadau’, a’r agwedd ‘siarad,’ yn bwysig i’w gael. Caniateir hyn i’r plant fod yn hyderus wrth rannu’r hyn sy’n bwysig iddyn nhw ac i rannu’r broses o gyrraedd nod penodol yn eu gwaith, gan estyn cyfle iddynt ymarfer a gweithredu ar ei iaith lafar. 
Dywed y cwricwlwm hefyd dylai plant medru defnyddio amryw o ffyrdd i ddatblygu a chyfleu eu syniadau, megis trwy ddefnyddio technoleg. Mae’n bwysig rhoi cyfleoedd uniongyrchol i blant gael arbrofi â thechnoleg gan ystyried y byd modern. Dywed Donaldson (2015, t.41) “mae cymhwysedd digidol yn chwarae rhan gynyddol ym mywydau plant a phobl ifanc, ar gyfer cyfathrebu, rhwydweithio, gwybodaeth, hamdden ac adloniant.” Felly, gellir dadlau bod angen mwy o bwyslais ar ddefnyddio technoleg yn ystod cyfnod plant yn yr ysgol, gan fod cymaint o sgiliau angenrheidiol i’w gael ohoni. Bydd modd i’r plant arbrofi â’r cymhwysedd digidol yn y gweithgaredd hwn trwy gyflawni’r gwaith cynllunio ar ddogfen Word; sy’n cydfynd â’r hyn dywed y cwricwlwm presennol, sef bydd y plant yn medru “datblygu a chyfleu eu syniadau dylunio mewn amrywiaeth o ffyrdd, gan ddefnyddio TGCh a modelau lle bo hynny’n briodol” (APADGOS, 2013, t. 12).
Yn ogystâl â chynllunio, bydd y plant yn efelychu gwaith Bethan Ash trwy wneud cynnyrch eu hun. Sgil pwysig fydd yn deillio o hyn felly byddai’r angen i “fesur, marcio, torri, siapio, uno, pwyso a chymysgu ystod o ddefnyddiau a chynhwysion, gan ddefnyddio offer, cyfarpar a thechnegau priodol” (APADGOS, 2013, t. 12). Mae hyn yn sgil bwysig i blant gan fod angen mawr iddynt gael y profiadau uniongyrchol o brofi nid yn unig sut i ymdrîn â gwahanol ddeunyddiau ac offer, ond yn ogystâl sut i ddatrys problemau sy’n codi wrth wneud y cynnyrch ac i werthuso’r hyn maent wedi llwyddo i’w gynhyrchu er mwyn ymdrîn â’r deunydd yn well y tro nesaf. Deillir nifer o sgiliau eraill o’r gweithgaredd yma hefyd, megis sgiliau rhifedd o’r fframwaith rhifedd. Trwy ofyn i blant mesur a siapio’r deunyddiau meddal maent yn trin bydd y plant, fel y nodir gan Ddysgu Cymru (2014) yn y llinyn ‘datblygu ymresymu rhifyddol’, a’r elfen ‘adnabod prosesau a chysylltiadau’, yn medru adnabod y camau priodol i gyflawni’r dasg trwy ddewis offer ac unedau mesur cywir. Dengys hyn i blant bod yna bwrpas i rifau a ffigurau gan nad ydynt yn ymdrîn â’r pwnc ‘mathemateg’, ond yn hytrach yn defnyddio’r rhifau fel arf mewn gweithgaredd hwylus sy’n sbarduno eu creadigrwydd. Gellir dweud bod y gweithgaredd yn drawsgwricwlaidd felly gan ei fod yn ymdrîn â gwahanol elfennau o’r cwricwlwm presennol, yn ogystâl ag uniaethu syniadau Donaldson (2015) o gael cwricwlwm mwy unol a thrawsgwricwlaidd yn y dyfodol agos. Dywed Barnes (2015, t. 62) bod addysgu trawsgwricwlaidd effeithiol yn cynnwys adeiladu cymhelliant unigolion neu aelodau grŵp, cyrraedd datrysiadau moesegol, codi safonau a chynnal diddordeb. Gwelir bod y gweithgaredd, ac yn benodol y rhan gwneud, yn caniatáu i’r plant cyrraedd datrysiadau wrth werthuso ac addasu eu cynnyrch, yn ogystâl â chynnal eu diddordeb a chaniatáu iddynt weithio mewn ffordd hwylus ac atyniadol. 
Caniateir y gweithgaredd i’r plant ymgysylltu â’r cysyniad o addysg ar gyfer datblygiad cynaliadwy a dinasyddiaeth fyd-eang, neu ADCDF hefyd. Wrth ymdrîn ag offer er mwyn efelychu gwaith Bethan Ash, bydd y plant yn dysgu am ddiogelwch eu hunain yn ogystâl â diogelwch eraill. Mae hyn yn uno’n berffaith â’r agwedd ‘iechyd’ o ADCDF, gan fod gofyn i’r mwyafrif o blant yng nghyfnod allweddol 2 “cydnabod eu cyfrifoldebau i gadw nhw eu hunain a phobl eraill yn ddiogel” (Estyn, 2014, t. 11). Pwysleisir yn yr adroddiad pwysigrwydd sicrhau bod plant yn ymwybodol o reolaeth a disgyblaeth i sicrhau diogelwch pawb. Cydnabyddir yn y gweithgaredd fod hwn yn arf dda i blant, gan fod angen datblygu sgiliau motor manwl personol mewn ffordd foesol na fydd yn niweidio eu hunain nag eraill. 
Gwelir pwyslais mawr ar y cwricwlwm Cymreig yn y gweithgaredd hefyd, yn enwedig wrth ystyried yr elfennau ieithyddol a diwylliannol. Nodwyd yn gynharach bod gofyn i’r plant defnyddio’u hiaith wrth gyflwyno’u syniadau i’w gilydd, ond gwelir pwyslais ar yr elfen ddiwylliannol yn ogystal, o ganlyniad i’r ffaith mai ar waith Bethan Ash seiliwyd y gweithgaredd, sy’n Gymraes o ardal Castell-nedd. Dylai’r plant “archwilio’r celfyddydau creadigol a mynegiannol yng Nghymru a’r traddodiad Celtaidd ehangach; llenyddiaeth, cerddoriaeth, celf, crefft, dawns a chwaraeon traddodiadol a chyfoes” (ACCAC, 2003, t. 4). Trwy ymchwilio ac efelychu gwaith Bethan Ash, bydd y plant yn derbyn cyfle i ymchwilio i sut mae’r diwylliant Cymreig wedi effeithio ar waith unigolyn; profiad fydd yn helpu iddynt ddeall mwy am Gymru yn ei gyfanrwydd.
Gweithgaredd 2:
Yr ail weithgaredd fydd gweithgaredd celf yn yr awyr agored, a fydd yn parhau dros gyfnod o tuag awr neu ddau. Bydd y plant yn uniaethu â natur oherwydd fydd gofyn iddynt gasglu deunydd naturiol i greu llun o’u hoff ardal, hoff fwyd neu hoff hobi (yr hyn ni wnaethpwyd wrth gwblhau’r gweithgaredd cyntaf). Wedyn bydd rhaid iddynt dynnu llun o’r hyn a wnaethpwyd ar iPad, cyn ail greu’r llun trwy ddefnyddio’r deunydd naturiol i brintio ar bapur fel cofnod arall o’u gwaith. Gellir cyflawni hyn trwy ddefnyddio ystod eang o adnoddau celf, megis pensiliau, paent a sialc. Bwriad y gweithgaredd fydd i gael y plant i ymdrîn â’r elfennau o gelf, megis siâp, lliw a ffurf; ac unwaith yn rhagor bydd cysylltiad cryf gyda’r thema oherwydd bydd y plant yn cyflwyno’r hyn sy’n bwysig iddyn nhw mewn ffordd sy’n cynnal eu diddordeb.
Gwelir mewn un ddogfen bod gweithgareddau celf yn yr awyr agored yn cynnig nifer o amrywiaeth hyblyg i ymchwilio i wahanol bethau, gan fod modd ei ddefnyddio fel ffordd o fynegiant personol (Woodland Trust Scotland, Dim dyddiad, t. 16). Dengys hyn ei fod yn bwysig i gynnig profiadau uniongyrchol i blant dysgu am y byd o’u hamgylch, trwy ymchwilio yn yr awyr agored am ysbrydoliaeth ac i ymestyn eu dealltwriaeth a’u creadigrwydd. Amlygir hyn yn Nyfodol Llwyddiannus trwy ddweud 
mae plant a phobl ifanc am gael gwersi sy’n fwy perthnasol a diddorol, gyda mwy o wersi ymarferol, mwy o hwyl, mwy o ryngweithio, a mwy o weithgareddau y tu allan i’r ystafell dosbarth (Donaldson, 2015, t. 17).
Wrth gynnig profiadau tu allan i’r ystafell dosbarth i blant, gellir sbarduno’r dychymyg a chreu cyffro iddynt. O ganlyniad, dylai’r dysgu o’r gweithgaredd a gynlluniwyd fod yn well na’r arfer, gan ei fod yn caniatau i’r plant rhyngweithio â natur mewn ffordd hwylus ac ymarferol heb niweidio yr hyn sydd o’u cwmpas.
Fodd bynnag, nodir mewn un ddogfen am y sefyllfa yn Lloegr bod cyfleoedd i fod tu allan yn llai aml yng nghyfnod allweddol 2, a chanfuwyd bod tua 1 ym mhob 10 o ysgolion yn dweud ei fod yn brin (Waite, 2010). Er nad yw’r cylchgrawn yn perthyn i Gymru, gellir dadlau nad yw’r tu allan yn cael ei ddefnyddio cymaint ag y gallai yng nghyfnod allweddol 2. O bosib felly, bydd angen ffocysu ar hyn yn fwy wedi i gwricwlwm Donaldson amlygu.
Nodwyd yn y cwricwlwm ei fod yn fuddiol i’r plant “cyfleu’u syniadau a’u teimladau trwy gyfrwng iaith weledol, cyffyrddol a synhwyraidd” (APADGOS, 2013, t. 10). Trwy ofyn i’r plant dewis a dethol eu deunyddiau naturiol, cei cyfle iddynt fynegi eu dealltwriaeth nhw o’r elfennau o gelf; megis siap, wrth ddewis y deunydd gorau i gysylltu er mwyn ffurfio’r hyn sy’n berthnasol iddyn nhw; lliw, wrth ddewis yr hyn fydd yn cyfleu eu hemosiynau a’u teimladau cyn a wedi iddyn nhw ddechrau’r printio; a ffurf, wrth benderfynu’r ffordd orau o osod eu deunydd i ffurfio’r darn o gelf. Mae’n bwysig nodi hefyd bod agwedd ‘amgylcheddol’ ADCDF yn amlygu o’r gweithgaredd gan fod angen i blant dangos parch at yr hyn sy’n byw o’u hamgylch, gan gynnwys tirweddau, pethau byw a chynefinoedd (Estyn, 2014, t. 7). Pwysleisir hyn yr angen i blant gael ymdrin â natur, gan ddeall bod angen dychwelyd yr hyn a ddefnyddiwyd yn ôl i’r lle priodol wedi iddynt orffen; cysyniad a fydd yn cael ei amlygu i’r plant yn ystod y gweithgaredd er mwyn sicrhau eu bod nhw’n deall ystyr parch a phwysigrwydd peidio dinistrio natur.
Targedir y cwricwlwm Cymreig yn y gweithgaredd hefyd; ac yn benodol yr ardal ‘amgylcheddol’ ohoni. Nodwyd mewn un ddogfen dylid derbyn cyfleoedd i “ddysgu am ddatblygu cynaliadwy yng Nghymru a’r byd ehangach” (ACCAC, 2003, t. 5). Trwy ddysgu’r plant i sicrhau nad yw’r natur yn cael eu niweidio er mwyn eu cadw a’u cynnal i eraill ei fwynhau, bydd y plant yn targedu’r nodwedd yma o’r cwricwlwm Cymreig yn uniongyrchol. O ganlyniad, bydd gwell dealltwriaeth gan y plant o barch tuag at y byd o’u hamgylch. Yn ogystal â’r cwricwlwm Cymreig, gwelir elfennau o’r cwricwlwm mathemateg yn rhan o’r gweithgaredd, gan fod gofyn iddynt ddefnyddio siapiau gwahanol i greu darn o gelf. Wrth edrych ar y llinyn ‘defnyddio sgiliau geometreg’, a’r elfen ‘siap’, gwelir mai un sgil fydd i “ymchwilio i sut mae gwahanol siapiau yn brithweithio” (APADGOS, 2015, t. 7). Yn y gweithgaredd bydd gofyn i’r plant defnyddio’r deunydd i greu siapiau gwahanol drwy ei gysylltu at ei gilydd, ac felly targedir y sgil yma yn uniongyrchol. Ymddengys ambell elfen drawsgwricwlaidd yn y gweithgaredd felly; ac awgrymwyd gan Barnes (2015, t. 65) ei fod yn well terfyn y nifer o bynciau sy’n cael eu haddysgu’n drawsgwricwlaidd i 2 neu 3. Gellir dadlau felly bod y gweithgaredd yn cynnig digon o amrywiaeth i blant cysylltu sgiliau heb achosi straen.
Nodwyd mewn un llyfr “natural materials, such as leaves, seed heads, tree bark, feathers, shells and stones can be used as printing implements” (Bloomfield & Childs, 2000, t. 97). Pwysleisir hyn y nifer o ddeunyddiau naturiol all sbarduno plant i greu rhywbeth o’u dychymyg sy’n golygu rhywbeth iddyn nhw. Gwelir sawl cyfle felly i blant gael profiadau newydd a all ddatblygu eu sgemau, sef eu dealltwriaeth bersonol nhw o’r byd o’u hamgylch.
Gweithgaredd 3:
Yn y gweithgaredd olaf a threfnwyd bydd yna gysylltiadau cryf â’r cwricwlwm cerddoriaeth, a bydd y gweithgaredd ei hun yn medru parhau dros gyfnod o 3 neu 4 sesiwn. Mewn paratoad i’r gweithgaredd yma, bydd y plant wedi clywed a mynegi barn ynghylch ystod eang o waith cerddoriaeth gan gerddorion ar hyd y byd er mwyn annog iddynt ysgogi teimladau a ffurfio barn. Bydd y plant yn cyfansoddi, perfformio a recordio cân mewn grwpiau bach i gyfleu rhywbeth sydd yn bwysig iddyn nhw fel grŵp, megis hoff atgof. Wedyn bydd y plant yn medru gwerthuso gwaith ei gilydd a dyfalu'r hyn yr oeddent yn ymdrechu i gyfleu yn y darn a gyfansoddwyd. Yn ogystal, bydd y plant yn derbyn cyfle i ddefnyddio’r app Garage Band er mwyn arbrofi ag offerynnau newydd na fydd ar gael yn y dosbarth o bosib, lle bydd modd iddynt arbrofi â chyfnewid offerynnau mewn cerddoriaeth gydnabyddus. Bwriad y gweithgaredd fydd i gael plant i ymdrîn â’r elfennau cerddorol, megis parhad, gwead, ansawdd, dynameg, strwythur, traw a chyflymder. Gwelir cysylltiad pendant â’r thema ‘trwy dy lygaid di’ gan fod y plant yn ymdrechu i ddychmygu’r byd trwy lygaid eraill wrth wrando’n astud a chynnal trafodaethau dosbarth am yr hyn a glywyd yn y darnau unigol.
Gwelir amryw o sgiliau yn y cwricwlwm sy’n berthnasol i’r gweithgaredd yma, ond un penodol sydd yn bwysig i’w nodi wrth gyfansoddi yw’r sgil o “gyfleu syniadau ac emosiynau trwy gerddoriaeth” (APADGOS, 2013, t. 13). Awgryma hyn dylai plant rhyngweithio â gweithgareddau cerddorol yn amlycach yn ôl y cwricwlwm, gan ei fod yn caniatáu i blant ymdrîn a’u hemosiynau personol yn ogystal ag arddangos eu dealltwriaeth nhw o’r byd o’u hamgylch. Cefnoga un cylchgrawn y cysyniad tu ôl i hyn trwy ddweud “students who participated in musical activities talked more with parents and teachers, and that their parents were more likely to talk with friends’ parents” (Hallam, 2010, t. 278). Dengys hyn yr effaith bositif gall cerddoriaeth gael ar berthnasoedd plentyn ag unigolion, yn ogystal â chysylltu’r bobl o amgylch y plentyn. Amlyga hyn unwaith eto'r angen i’w ddefnyddio yn fwy ar draws ysgolion; felly bydd y gweithgaredd yn caniatáu i’r plant gwella ar ei pherthnasoedd nhw trwy ganiatáu iddynt ymchwilio i’r hyn sy’n effeithio arnyn nhw’r fwyaf. 
Sgil arall sy’n bwysig i’r plant ymdrîn ac wrth berfformio yw “chwarae offerynnau, gan ddefnyddio technegau chwarae priodol a dangos deheurwydd cynyddol a rheolaeth gynyddol ar sain” (APADGOS, 2013, t. 12). Wrth gyflawni’r gweithgaredd bydd gofyn i’r plant defnyddio amryw o offerynnau a fydd yn caniatáu iddynt ddatblygu sgiliau newydd, yn ogystal â dysgu sut i barchu a thrin yr offerynnau a’r bobl o’u hamgylch. Mae hyn yn cysylltu’n uniongyrchol a’r agwedd ‘iechyd’ o ADCDF sonnir amdani gan adroddiad Estyn (2014, t. 11), a nodwyd yng ngweithgaredd 1; sef bod plant yn ymwybodol o sut i gadw eu hun a’r bobl o’u hamgylch yn ddiogel. Bydd rhaid sicrhau bod y plant yn synhwyrol a ddim yn defnyddio’r offerynnau i niweidio’i gilydd trwy esbonio ar ddechrau’r gweithgaredd.
Gellir dadlau mai’r sgil bwysicaf i’r plant ei ddefnyddio wrth werthuso yw i “adnabod a disgrifio nodweddion cerddorol” (APADGOS, 2013). Bydd y plant yn cynllunio ar gyfer yr elfennau yma yn ystod y broses o gyfansoddi, a dyna pryd bydd esboniad llawn am beth yw’r elfennau cerddorol yn cael ei gyflwyno i’r plant. Erbyn cyrraedd y rhan gwerthuso, bydd disgwyl i’r plant medru rhoi adborth ynghylch beth oedd yn dda a beth ellir ei wella trwy ddefnyddio’r derminoleg, megis dynameg i ddisgrifio’r graddiadau cryfder a thawelwch; gwead i ddisgrifio os oedd yr alaw yn denau neu’n drwchus; a thraw i ddisgrifio os oedd seiniau uchel neu isel i’w glywed yn eu gwaith. Golyga hyn bydd angen “gwrando’n ofalus ar gyflwyniadau gan ddangos dealltwriaeth o’r prif bwyntiau” (Dysgu Cymru, 2014), fel y gwêl yn y llinyn ‘llafaredd ar draws y cwricwlwm’, elfen ‘datblygu a chyflwyno gwybodaeth a syniadau’, a’r agwedd ‘gwrando’ yn y fframwaith llythrennedd. Bydd gofyn i’r plant ymrwymo ag un o gyfrifoldebau trawsgwricwlaidd Donaldson (2015, t. 40) er mwyn iddynt fedru mynegi eu barn gan ddefnyddio’i afael da ar iaith i ymateb yn drylwyr. Gwelir cysylltiad clir yma i’r ddogfen cwricwlwm Cymreig gan ACCAC (2003, t. 5) wrth edrych ar agwedd ‘ieithyddol’ y cwricwlwm. Amlyga hyn bod angen i blant adnabod bod sawl lefel o ruglder i’w gael yn y Gymraeg, a gellir cyflawni hyn trwy gynnig geirfa allweddol i’w gilydd os ydynt yn gweld rhywun sy’n dioddef o ddiffyg iaith.
Trwy gyflwyno’r app Garage Band i’r plant, byddent yn ymgysylltu â’r fframwaith cymhwysedd digidol wrth “addasu a chyflwyno ystod o destun, delwedd, sain, animeiddiad a fideo at ddibenion penodol” (Dysgu Cymru, 2016). Yn y bôn, y bwriad yw fydd y plant yn dod yn fwy hyderus wrth ddefnyddio ac arbrofi â’r app, ac yn medru dysgu sut i uwch lwytho cân mewn ffeil ‘midi’ i’r app er mwyn ychwanegu a newid y gân yn unigol i fod yn fwy perthnasol iddyn nhw. Unwaith eto, cei gweithgaredd trawsgwricwlaidd ei natur gan fod cymaint o elfennau gwahanol yn bwydo mewn i’r un gweithgaredd. Nodwyd gan Bloomfield & Childs (2000, t. 107) bod dysgu ar draws y cwricwlwm yn caniatau i ddysgu plant fod yn fwy holistig, ac sydd yn ei dro yn sicrhau trefn yn eu bywydau. Pwysleisir hyn bod angen i’r celfyddydau mynegiannol gael ei integreiddio ar draws y cwricwlwm er mwyn i’r plant derbyn y mwyaf ohonyn nhw.
Diweddglo:
I grynhoi felly, gwelir tystiolaeth glir bod adnodd yn medru bod yn sbardun cychwynnol da i blant er mwyn eu cyffroi a’u hymrwymo i nifer o dasgau mewn thema benodol. Adnabyddir yr angen am y fframwaith llythrennedd a rhifedd a’r fframwaith cymhwysedd digidol fel elfennau trawsgwricwlaidd; yn ogystal â’r angen i bob cwricwlwm i uniaethu a phlethu er mwyn derbyn y gorau ohonynt. Nodir gan Donaldson (2015, t. 64) bod cynnwys y strwythur newydd o gyfrifoldebau trawsgwricwlaidd a sgiliau ehangach ym mhob maes dysgu yn rhoi arwyddion clir am y dulliau addysgu cysylltiedig. Awgryma hyn bod cymysgu’r cyfrifoldebau trawsgwricwlaidd wedi bod yn llwyddiannus, ac felly yn caniatáu i blant datblygu ac esblygu. Gellir cynnig mai cwricwlwm Donaldson fydd y ffordd ymlaen ar gyfer y dyfodol felly, gan fod pwyslais mawr ar yr elfen o fod yn drawsgwricwlaidd ac yn gynhwysol trwy sicrhau bod y cwricwlwm wedi’i gydblethu yn hytrach na chael ei drin ar wahân. Ymdrechwyd i ystyried hyn yn y gweithgareddau, gan sicrhau bod pob un yn derbyn cyfleoedd cyfartal i ymestyn eu gwybodaeth am y byd o’u hamgylch. Yn ogystal, sicrhawyd nad un ‘pwnc’ yn unig oedd yn sail i’r gweithgaredd, er mwyn dargedu’r elfen drawsgwricwlaidd ar draws y gweithgareddau.
O bosib, byddai modd i barhau i wneud mwy o weithgareddau. Syniad posib fyddai i gynnal gweithgaredd drama i gyflawni  ‘cyflwyniad i dŷ’ mewn grwpiau bach, trwy ddefnyddio ystod eang o symudiadau, ysgogiadau geiriol a chydweithio. Gwelir byddai’r gweithgaredd yn berthnasol i’r thema gan fydd ofyn i’r plant cyflwyno eu dealltwriaeth nhw o beth yw tŷ, gan bwysleisio ar sgemâu i greu cysylltiadau ag esiamplau eraill maent wedi’i brofi. Dywed mewn un llyfr “schemes are organised ways of making sense of experience and are both sets of related concepts” (Doherty & Hughes, 2014, t. 252). Cytuna Doherty & Hughes gyda’r hyn dywed Barnes (2015), sef bod angen cyfleoedd ar blant er mwyn iddynt fedru gwneud y cysylltiadau rhwng eu gwybodaeth nhw a’r hyn canfuwyd am y byd. Gellir defnyddio’r adnoddau a dyluniwyd yn ystod y gweithgareddau i gyd fel propiau yn y cyflwyniad, i wneud yn sicr bod y plant yn medru dathlu a defnyddio eu gwaith i bwrpas.
Ymchwiliwyd i amryw o ffurf i asesu addysgu’n drawsgwricwlaidd a dysgu creadigol gan Barnes (2015). Nodwyd bod asesiadau ysgol yn ffocysu gormod ar dechnegau ‘brwsh eang’ megis ticio blychau; ac amlygir bod angen canolbwyntio ar asesiadau ffurfiannol wedi’i bersonoli i ddyfnhau’r dysgu. Bwriad y math yma o asesu yw cynyddu cyrhaeddiad y plant, codi eu hunan-barch, darparu mwy o fudd iddynt yn eu dysgu a galluogi mwy o bwyslais ar ‘ddysgu gydol oes’, mewn gobaith felly byddai ymrwymiad y plant yn well. Gwelwyd nifer o bwyntiau da ar asesiad ffurfiannol, megis “most teachers saw benefit in sharing and learning intentions and success criteria” (Clarke, Dim dyddiad, dyfynnwyd yn Barnes, 2015, t. 249). Dengys hyn bod asesu ffurfiannol yn medru gweithio wrth gynnig strwythur pendant i’r plant yn ogystal â’r oedolion, ac felly mae modd ei ddefnyddio i sicrhau bod plant yn fwy ymwybodol o’r broses o farcio a sut i weithio tuag at elfen benodol, megis dilyn meini prawf llwyddiant.

Ar y llaw arall, canfuwyd mewn esiampl arall gan Black & William (2009, t. 7) nad oedd y 5 prif weithgaredd megis rhannu’r meini prawf llwyddiant â’r dysgwyr, cwestiynnu yn y dosbarth a marcio trwy arsylwadau’n unig, wedi’i nodi’n glir sut oedden nhw’n gysylltiedig â’r cysyniad o asesiad ffurfiannol. Golyga hyn felly bod angen sicrhau manylder wrth gynllunio’r asesu, gan gofio na fydd yr hyn yr ydych wedi’i ddewis o hyd yn cysylltu’n berffaith. 

